الصفحه دى يتيمه, حاول تضيفلها لينك فى صفحات تانيه متعلقه بيها. سون وو المعروف بسون تسو او سون سى كان چنرال حربى صينى واستراتيجى وفيلسوف قديم ويعتقد انه مؤلف الكتاب المشهور فن الحرب اللى بيعتبر من اقدم النصوص الموجودة لأسترايجيات الحروب. الكتاب ده معروف جدا فى الاوساط العسكرية وليه اثر كبير جدا على مدار التاريخ الأنسانى من ساعة ما اتكتب لحد دلوقتى. سون تسو ليه تأثير كبير على الصين والتاريخ الأسيوى والثقافة من خلال تأليفه للكتاب ده وكمان عن طريق الأساطير اللى طلعت عليه. خلال القرن التسعتاشر والقرن العشرين كسب كتاب فن الحرب شعبية كبيره جدا بين الچنرالات الغربيين ولحد دلوقتى تأثيره موجود على الثقافتين الغربية والأسيوية. فيه مصادر تاريخية كتيرة بتقول انه اتولد فى أواخر عهد الربيع والخريف الصينى اللى شهد تحول المجتمع الصينى من مجتمع العبيد للمجتمع الأقطاعى. كان چنرال بارع وكمان مخطط استراتيجى من الدرجة الأولى, كان بيخدم الملك (هيلوو) ملك مملكة (وو) فى أواخر القرن السادس قبل الميلاد بداية من سنة 512. انتصاراته هيا اللى ألهمته أنه يكتب الكتاب ده عشان الفترة دى كانت فترة دموية جدا وكانت الحروب شغاله بين كل الممالك اللى كانت عايزه تسيطر على الأراضى الخصبه الموجوده فى الصين الشرقيه.